《奉和张仆射朝天行》
唐代·权德舆

元侯重寄贞师律，三郡四封今静谧。丹毂常思阙下来，

紫泥忽自天中出。军装喜气倍趋程，千骑鸣珂入凤城。

周王致理称申甫，今日贤臣见明主。拜恩稽首纷无已，

凝旒前席皇情喜。逢时自是山出云，献可还同石投水。

昔岁褒衣梁甫吟，当时已有致君心。专城一鼓妖氛静，

拥旆十年天泽深。日日披诚奉昌运，王人织路传清问。

仙酝尝分玉斝浓，御闲更辍金羁骏。元正前殿朝君臣，

一人负扆百福新。宫悬彩仗俨然合，瑞气炉烟相与春。

万年枝上东风早，珮玉晨趋光景好。涂山已见首诸侯，

麟阁终当画元老。温室沈沈漏刻移，退朝宾侣每相随。

雄词乐职波涛阔，旷度交欢云雾披。自古全才贵文武，

懦夫只解冠章甫。见公抽匣百炼光，试欲磨铅谅无助。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。